b'\n_START_ARTICLE_\nMets\xc3\xa4lukki\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nMets\xc3\xa4lukin v\xc3\xa4ri vaihtelee voimakkaasti, mutta yleens\xc3\xa4 sel\xc3\xa4n keskell\xc3\xa4 erottuu leve\xc3\xa4, tumma satulakuvio. Koiraiden kylkien pohjav\xc3\xa4ri on usein hyvin vaaleanruskea ja satulakuvio tummanruskea tai joskus l\xc3\xa4hes musta. Naaraat ovat pohjav\xc3\xa4rilt\xc3\xa4\xc3\xa4n tummempia ja satulakuvio on toisinaan ep\xc3\xa4selv\xc3\xa4. Mets\xc3\xa4lukin selk\xc3\xa4puolella on usein my\xc3\xb6s pieni\xc3\xa4, vaaleita nystyj\xc3\xa4. Pyyntileuan eli pedipalpin polven k\xc3\xa4rki on sis\xc3\xa4sivulta leventynyt. Mets\xc3\xa4lukin katse suuntautuu sivuille ja aavistuksen yl\xc3\xa4viistoon. Ter\xc3\xa4v\xc3\xa4nystyinen silm\xc3\xa4kumpu on suunnilleen yht\xc3\xa4 pitk\xc3\xa4 kuin leve\xc3\xa4kin. Silm\xc3\xa4kummun ymp\xc3\xa4rill\xc3\xa4 on vaihteleva m\xc3\xa4\xc3\xa4r\xc3\xa4 pieni\xc3\xa4 piikkej\xc3\xa4._NEWLINE_Naaraiden ruumiin pituus on 6,4\xe2\x80\x938,2 mm ja koiraiden 4,2\xe2\x80\x935,3 mm. Mets\xc3\xa4lukin jalkojen v\xc3\xa4ritys vaihtelee kellert\xc3\xa4v\xc3\xa4nruskeasta tummahkon ruskeaan ja niiss\xc3\xa4 saattaa olla l\xc3\xa4hes mustanruskeaa kuviointia. Jalkojen reidet ovat okaiset. Jalkojen pituus ja paksuus voivat vaihdella melko paljon eri yksil\xc3\xb6iden v\xc3\xa4lill\xc3\xa4. Pisimm\xc3\xa4n eli toisen raajaparin pituus on 30\xe2\x80\x9340 mm._NEWLINE_Mets\xc3\xa4lukki muistuttaa varsinkin nuorena sein\xc3\xa4lukkia (Phalangium opilio).\n_START_SECTION_\nElintavat\n_START_PARAGRAPH_\nMets\xc3\xa4lukki el\xc3\xa4\xc3\xa4 hyvin monipuolisissa ymp\xc3\xa4rist\xc3\xb6iss\xc3\xa4, mutta suosii etenkin mets\xc3\xa4isi\xc3\xa4 elinymp\xc3\xa4rist\xc3\xb6j\xc3\xa4. Sit\xc3\xa4 voi tavata my\xc3\xb6s puistoista, puutarhoista, soilta, rannoilta ja puuttomilta tunturipaljakoilta. P\xc3\xa4ivisin mets\xc3\xa4lukki lep\xc3\xa4ilee yleens\xc3\xa4 kasveilla, puunrungoilla ja toisinaan my\xc3\xb6s talojen seinill\xc3\xa4. Puutarhassa mets\xc3\xa4lukki on hy\xc3\xb6dyllinen hy\xc3\xb6nteisten saalistaja._NEWLINE_Suomessa mets\xc3\xa4lukkia tavataan huhti-toukokuusta aina syys-lokakuulle saakka. Mets\xc3\xa4lukit ovat yksivuotisia. Syksyll\xc3\xa4 munitut munat talvehtivat.\n_START_SECTION_\nLevinneisyys\n_START_PARAGRAPH_\nMets\xc3\xa4lukki on levinnyt Euroopassa laajalle ja se on siell\xc3\xa4 yleinen laji. My\xc3\xb6s Suomessa se on yleinen ja sit\xc3\xa4 tavataan ainoana lukkilajina koko maassa. Pohjoisin havainto lajista on Nuorgamista. Mets\xc3\xa4lukkia tavataan my\xc3\xb6s Pohjois-Amerikassa, Aasiassa ja Pohjois-Afrikassa.'